Frem til tirsdag kan politikere, Radio24syv og DK4 Radio stille spørgsmål til Radio- og tv-nævnet om det DAB-udbud, som nævnet i sidste uge erklærede Radio Loud vinder af, mens Radio24syv og DK4 Radio tabte udbuddet. Parallelt med, at nævnet arbejder på sine svar, som har frist fredag, fortsætter kritikken af nævnets vurdering af de tre bydere i medierne.

I dagens udgave af Berlingske udtrykker to forskere i offentlige udbud bl.a. undren over, at Radio Loud overhovedet blev accepteret som byder i første omgang, når Radio- og tv-nævnet flere steder i evalueringen sætter spørgsmålstegn ved, om kanalen lever op til mindstekrav.

I evalueringsrapporten skriver nævnet fx., at der er anledning til at "betvivle Louds evne og mulighed for at opfylde minimumskrav", fordi kanalen ikke "viser reservevolumen" i organisationsdiagrammet.

Ole Helby Petersen, professor MSO og ekspert i offentligt udbud ved Roskilde Universitet og Carina Risvig Hamer, lektor i udbudsret ved Syddansk Universitet, kalder det hhv. "usædvanligt" og "en fejl", at nævnet godtog ansøgningen uden tilsyneladende at undersøge, om radioen lever op til minimumskriterierne.

"Normalt er det enten-eller. Enten lever man op til kravene, eller også gør man ikke. Det ser umiddelbart besynderligt ud for mig, at man i virkeligheden kan stå tilbage med den tvivl, om byderen lever op til de minimumskriterier, som normalt er den juridiske forudsætning for, om tilbuddet overhovedet skal behandles – eller om det skal smides ud," siger Ole Helby Petersen.

Regnemodel er "mærkelig"

I en anden artikel skriver Berlingske, at en afgørende præmis om vægtningen af økonomien blev mørkelagt for byderne af udbudsmaterialet, hvorfor byderne ifølge en matematikprofessor ikke havde en chance for at gennemskue, at økonomi og budget reelt ville spille en større rolle for valget af en vinder, end de formelle rammer lagde op til.

Det er særligt det økonomiske parameter, som Radio24syv er faldet på i sin ansøgning til sendetilladelsen. Mens Radio Loud valgte at søge om ca. 260 mio. kr. til at drive radioen for i fire år, søgte Radio24syv det maksimale beløb på 280 mio. kr. Dermed fik Radio24syv kun ét point for økonomien, mens Loud fik syv.

Den regnemetode, som ligger til grund for nævnets afgørelse, bliver også kritiseret i en Detektor-artikel på dr.dk. Her siger Carl Winsløw, der er professor i matematikdaktik ved Københavns Universitet, at nævnets måde at regne på er "en klar fejl", mens Martin Svensson, lektor i matematik på Institut for Matematik og Datalogi på Syddansk Universitet mener, det er "en mærkelig måde at regne på".

Ifølge de to forskere burde en række værdier under kategorien "programplaner" være blevet divideret med 12 i stedet for 11, fordi to værdier er slået sammen i én. Havde nævnet gjort det sådan, ville det have givet ét point mindre til Loud i den kategori.